પોપ ફ્રાન્સિસે C.I.S.S. વિશે સાંભળયું પણ ન હોય પણ એમણે કરેલી દીવાલોને બદલે પુલો બાંધવાની વાત C.I.S.S.ને સો ટકા લાગુ પડે છે. કારણ, C.I.S.S.નું કામ વિવિધ ધર્મો, જ્ઞાતિઓ અને પ્રાંતોના લોકો વચ્ચેની દીવાલો તોડીને પુલો બાંધવાનું છે. આંતરધર્મીય એખલાસ સ્થાપવાનું છે. આપણે વસુધૈવ કુંટુંબકમ (સમગ્ર વિશ્વ મારું કુટુંબ)ની ભાવના સેવીએ અને ઈલેક્ટ્રોનિક મીડિયા અને સંચારવિનિમય તથા વૈશ્વિક મુસાફરીની સગવડોને લઈને આપણે ગ્લોબલ વિલેજ (વિશ્વ ગ્રામ)ની વાતો કરીએ. છતાં એક નરી વાસ્તવિકતા કે નગ્ન સત્ય એ પણ છે કે, વિવિધ ધર્મો અને નાતજાતના લોકો વચ્ચે ખૂબ પૂર્વગ્રહો ને અણસમજ ને અજ્ઞાન પણ પ્રવર્તે છે.